Τροποποιημένη πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

Τον Απρίλιο του 1999, η Επιτροπή ενέκρινε πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 723/97, για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ - τμήμα εγγυήσεων (COM(1999) 169 τελικό - 1999/0091 (CNS)).

Η πρόταση αφορούσε στη βελτίωση των ελέγχων των δαπανών του ΕΓΤΠΕ- τμήμα εγγυήσεων, επιτρέποντας στην Κοινότητα να συμβάλει στις δαπάνες στις οποίες υποβάλλονται τα κράτη μέλη σε ιδιαίτερες περιπτώσεις όταν η Επιτροπή ζητάει απ´αυτά να διενεργήσουν ελέγχους πολύ περισσότερους από το ελάχιστο όριο που θεσπίζονται βάσει άλλων κανονισμών.

Το Ευρωπαϊκό Κοινοβούλιο διατύπωσε ευνοϊκή γνώμη για την πρόταση αυτή κατά την ολομέλειά του της 13ης Απριλίου 2000 και ψήφισε, επίσης, δύο τροποποιήσεις στην πρόταση της Επιτροπής:

Η πρώτη τροποποίηση που αφορά την αλλαγή της νομικής βάσης του προτεινόμενου κανονισμού από το άρθρο 37 έως το άρθρο 280 της συνθήκης, δεν είναι δυνατόν να γίνει δεκτή από την Επιτροπή. Θεωρεί ότι η τροποποίηση του κανονισμού (ΕΚ) αριθ. 723/97 αφορά μόνο την καλύτερη λειτουργία του συστήματος ελέγχου των γεωργικών δαπανών και επομένως, ως εκ τούτου, η νομική βάση της πρότασής της πρέπει να είναι το άρθρο 37 της συνθήκης.

Η δεύτερη τροποποίηση που αφορά το προτεινόμενο νέο άρθρο 5α που στοχεύει στο:

α) να καταστήσει το άρθρο αυτό σαφέστερο, με την έννοια ότι η συγχρηματοδότηση αφορά συμπληρωματικές δαπάνες στις οποίες υποβάλλεται το κράτος μέλος

και

β) να προβλέψει ότι η συμπληρωματική δαπάνη στην οποία υποβάλλεται η Επιτροπή για τη διαχείριση του συστήματος πρέπει, επίσης, να καλύπτεται από την εν λόγω συγχρηματοδότηση.

Η Επιτροπή δέχεται το πρώτο τμήμα της δεύτερης τροποποίησης, το οποίο αναφέρεται στο σημείο α), αλλά δεν είναι δυνατόν να δεχθεί το δεύτερο τμήμα της ίδιας τροποποίησης, σημείο β) παραπάνω, δεδομένου ότι αυτό εμπλέκει τις λειτουργικές δαπάνες του προϋπολογισμού και τις διοικητικές δαπάνες.

Η τροποποιημένη πρόταση περιλαμβάνει επιπλέον, δύο τροποποιήσεις τεχνικής φύσεως σχετικά με την εκ νέου αρίθμηση των άρθρων της συνθήκης μετά την έναρξη της ισχύος της συνθήκης του Άμστερνταμ και σχετικά με την αντικατάσταση του κανονισμού (ΕΟΚ) αριθ. 729/70 από τον κανονισμό (ΕΚ) αριθ. 1258/1999.

1999/0091 (CNS)

Τροποποιημένη πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C 137 της 18.5.1999, σ. 8.

τη γνώμη του Ευρωπαϊκού Κοινοβουλίου [2],

[2] ΕΕ C

Εκτιμώντας: τα εξής

(1) Δυνάμει του άρθρου 8 του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής [3], τα κράτη μέλη λαμβάνουν τα απαραίτητα μέτρα για να διασφαλίσουν την ακρίβεια και την τακτικότητα των ενεργειών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), για να προλαμβάνονται και να καταγγέλλονται οι παρατυπίες και για την ανάκτηση των απωλεσθέντων ποσών λόγω παρατυπιών ή αμέλειας.

[3] ΕΕ L 160 της 26.6.1999, σ. 103.

(2) Δυνάμει του άρθρου 1 του κανονισμού (ΕΚ) αριθ. 723/97 του Συμβουλίου [4], η Κοινότητα συμμετέχει στις δαπάνες των κρατών μελών για την υλοποίηση νέων προγραμμάτων δράσεων που προκύπτουν από νέες κοινοτικές υποχρεώσεις και τα οποία εγκρίνει η Επιτροπή και έχουν στόχο τη βελτίωση της δομής ή της αποτελεσματικότητας των ελέγχων των δαπανών του ΕΓΤΠΕ, τμήμα Εγγυήσεων.

[4] 4 ΕΕ L 108 της 25.4.1997, σ. 6.

(3) Για να ενισχυθούν οι έλεγχοι στον τομέα του ΕΓΤΠΕ, τμήμα Εγγυήσεων, θα πρέπει να προβλεφθεί η χρηματοδοτική συμμετοχή της Κοινότητας εφόσον η Επιτροπή απαιτεί κατ´εξαίρεση από τα κράτη μέλη να διεξάγουν σε ορισμένους τομείς ένα ποσοστό ελέγχων αισθητά ανώτερο σε σχέση με το ελάχιστο ποσοστό που καθορίζεται από άλλους κανονισμούς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 723/97 τροποποιείται ως ακολούθως:

Προστίθεται το ακόλουθο άρθρο 5α:

«Άρθρο 5 α

Εντός του ορίου των διαθέσιμων δημοσιονομικών πόρων, η Επιτροπή δύναται, δυνάμει του παρόντος κανονισμού, να συγχρηματοδοτήσει, με συμμετοχή έως 50%, τις συμπληρωματικές δαπάνες που βαρύνουν τα κράτη μέλη, εφόσον η Επιτροπή απαιτήσει από τα κράτη μέλη να διεξάγουν σε ορισμένους τομείς αισθητά υψηλότερο ποσοστό ελέγχων σε σχέση με το ελάχιστο ποσοστό που καθορίζεται σε άλλους κανονισμούς.

Οι εν λόγω δαπάνες δεν δύναται να καλύπτουν τα έξοδα προσωπικού και τα έξοδα που πραγματοποιούνται συνήθως δυνάμει του άρθρου 1 παράγραφος 4 του κανονισμού (ΕΚ) αριθ. 1258/1999 .»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος